Slovenská astronomická spoločnosť pri SAV

Slovenská amatérska obloha 2024
2024-10-25 - 2024-10-27 | Penzión Kerametal – Areál športov, Mláky 13, Látky, 985 45, Slovenská republika
SAO je víkendové stretnutie voľnočasových (amatérskych) astronómov a každého komu je blízke pozorovanie nočnej oblohy. Stretnutie je spojené s výmenou skúseností, prezentáciou profesionálnych astronomických programov vhodných pre amatérov, astrofotografických postupov, predstavením noviniek v pozorovateľskej technike a mnohého iného pre zatraktívnenie vášho pozorovania oblohy. Organizátorom je Krajská hvezdáreň a planetárium Maximiliána Hella v Žiari nad Hronom v spolupráci so Sekciou pre vzdelávanie a popularizáciu astronómie Slovenskej astronomickej spoločnosti pri SAV a Slovenským zväzom astronómov.
Podujatie sa pravidelne uskutočňuje na jeseň v náruči krásnej stredoslovenskej prírody a v astronomicky prajnom prostredí podhoria Poľany v penzióne KERAMETAL. Penzión s naším pozorovacím miestom leží v nadmorskej výške 1 000 m. n m., v blízkosti osady Mláky (obec Látky) asi 12 km od Hriňovej na strednom Slovensku.
Na SAO sú pozvaní najmä amatérski pozorovatelia oblohy so svojou astronomickou technikou a v prípade záujmu aj so svojimi rodinnými príslušníkmi. Program väčšinou pozostáva predovšetkým z príspevkov jednotlivých účastníkov, kde odzneje to, čomu sa na poli astronómie venujeme vo svojich domácich podmienkach. Bežnými témami sú vlastná astronomická technika, námety na pozorovania, pozorovateľne, pozorovacie podmienky a podobne.
Témou tohtoročného stretnutia bude Medziplanetárna hmota a tak odznejú príspevky venované jej prehľadu, možnostiam pozorovania a všeobecne aktuálnym otázkam týkajúcich sa výskumu nášho bezprostredného vesmírneho okolia.
Večer a v noci využívame výborné miestne podmienky k vlastným astronomickým pozorovaniam alebo k foteniu objektov nočnej oblohy. Jarnou verziou amatérskeho pozorovateľského stretnutia je Stredoslovenský Messierov maratón.
Okrem astronomického programu je v rámci podujatia možné využiť ihriská a okolie penziónu na športové a rekreačné aktivity (basketbal, futbal, tenis, turistika a pod.)
Prihlasovací formulár na SAO 2024 nájdete v tomto odkaze.
Viac informácií vám poskytneme na adrese sao@planetarium.sk alebo na tel. čísle 0904 090 144 (T. Dobrovodský).

Týždeň vedy a techniky na Slovensku
2024-11-11 - 2024-11-15 | Astronomický ústav SAV v. v. i., Stará Lesná, Slovenská republika
Slovenská astronomická spoločnosť pri SAV a Astronomický ústav SAV v.v.i. Vás pozývajú na prednášky a večerné pozorovania, ktoré usporadúvajú počas Týždňa vedy a techniky na Slovensku. Príďte nás od 11. do 15. novembra navštíviť na Astronomický ústav. Tešíme sa na Vás.

Zaujímavé astronomické úkazy v roku 2025
2024-11-14 17:00 - 21:00 (Europe/Bratislava) | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť (SAS) pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná vo štvrtok 14. novembra 2024 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov. O 18:00 hod. bude pokračovať prednáškou Zaujímavé astronomické úkazy v roku 2025, ktorú prednesie pracovník Centra voľného času Ing. Peter Kaňuk (SAS pri SAV). Prednáška bude dostupná v rovnakom čase aj online.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Ako to vyzerá, keď sa stretne 2000 astronómov?
2024-11-29 17:30 - 19:00 | Slovenské národné múzeum – Prírodovedné múzeum, Vajanského nábrežie 2, Bratislava, 810 06, Slovenská republika
Radi by sme vás pozvali na ďalšiu prednášku v rámci Klubu astronómov SNM s názvom Ako to vyzerá, keď sa stretne 2000 astronómov? – Valné zhromaždenie IAU Kapské mesto 2024, ktorá sa uskutoční 29. novembra 2024 o 17:30 hod. v Objavovni (3. poschodie) Prírodovedného múzea SNM na Vajanského nábreží v Bratislave.

Sme radi, že pozvanie prijal Mgr. Patrik Čechvala, PhD. z Fyzikálního ústavu AV ČR, v. v. i. v Prahe. Ako názov napovedá, prednáška bude venovaná tohtoročnému Valnému zhromaždeniu Medzinárodnej astronomickej únie.

V auguste tohto roka sa v ďalekom Kapskom meste konalo v poradí už XXXII. Valné zhromaždenie Medzinárodnej astronomickej únie. Jedná sa o jedinečné stretnutie astronómov z celého sveta, ktoré sa odohráva každé 3 roky. Tento rok sa v Juhoafrickej republike stretlo vyše 2000 astronómov zo 107 krajín. Priestor bol venovaný nielen výmene najnovších astronomických poznatkov, ale aj diskusiám o ďalšom smerovaní medzinárodného astronomického výskumu, prijímaniu rezolúcií majúcich medzinárodný dopad alebo voľbám nových členov jednotlivých štruktúr únie. Napríklad práve počas XXVI. Valného zhromaždenia v Prahe bolo odsúhlasené, že Pluto stratilo štatút planéty a bolo preradené medzi trpasličie planéty. Počas prednášky si vysvetlíme význam Medzinárodnej astronomickej únie pre medzinárodné spoločenstvo, priblížime si niektoré zaujímavé projekty, ktoré zastrešuje (niektoré spojené aj so Slovenskom) a nahliadneme spolu do Kapského mesta.

Vesmírny odpad a opakované vstupy do atmosféry
2024-12-12 17:30 - 19:00 | Slovenské národné múzeum – Prírodovedné múzeum, Vajanského nábrežie 2, Bratislava, 810 06, Slovenská republika
Názov:            Vesmírny odpad a opakované vstupy do atmosféry

Prednášajúci:       Mgr. Jiří Šilha, PhD., Fakulta matematiky, fyziky a informatiky UK, Bratislava

Čas a dátum:       17:30, 12. decembra 2024
Abstrakt: Vesmírna premávka sa neustále zvyšuje vďaka pribúdajúcim satelitom a vesmírnemu odpadu. Nekontrolované prostredie môže viesť ku destabilizácii oblasti v blízkom okolí Zeme. Aj keď atmosféra slúži ako prirodzený mechanizmus na likvidáciu týchto telies, veľké družice a raketové stupne môžu prežiť prechod atmosférou Zeme a ohroziť ľudí na povrchu. V prednáške bude prezentovaný súčasný stav umelých objektov na obežnej dráhe Zeme, vznik odpadu a o zánik telies v atmosfére Zeme. Detailne sa predstaví slovenská ESA misia ROSIE, prvá misia svojho druhu, počas ktorej sa lietadlom monitoroval úmyselný vstup družice Cluster do atmosféry Zeme za účelom pochopenia fyzikálnych procesov týchto javov a zvýšenia bezpečnosti ľudí na Zemi.

Čínske súhvezdia - história, mytológia a súčasnosť
2024-12-19 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná vo štvrtok 19. decembra 2024 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov. O 18:00 hod. bude pokračovať prednáškou Čínske súhvezdia – história, mytológia a súčasnosť, ktorú prednesie pracovník Astronomického ústavu SAV, v. v. i. v Tatranskej Lomnici Mgr. Ľubomír Hambálek, PhD. Územie, ktoré dnes voláme Čína je obývané po tisíce rokov a bolo zdrojom objavov v matematike, astronómii a iných vedách. Z historických prameňov sa zachovali polohy a zoznamy hviezd a ich usporiadanie do „súhvezdí“, v dnešnom ponímaní asterizmov. Izolácia čínskej kultúry a zakorenená tradícia prispela k stáročia trvajúcim preberaniam predošlých poznatkov, ktoré sa do dnešnej doby zmenili len málo. Pre nás sú ich súhvezdia známe najmä prostredníctvom čínskych horoskopov. Ich mytológia je ale na míle vzdialená od tej našej.
Prednáška bude dostupná v rovnakom čase aj online.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Deň vo vesmíre - podujatie ARISS
2025-01-25 12:00 - 17:30 | Prešovská univerzita, 17. novembra 3723, Prešov, 080 01, Slovenská republika
Dňa 25. januára 2025 sa v rámci programu ARISS (Amateur Radio on the International Space Station) uskutoční v aule Prešovskej Univerzity vzrušujúce popoludnie plné zaujímavých prednášok o vesmíre, živote na Medzinárodnej vesmírnej stanici a zábavných aktivít venovaných kozmonautike. Vrcholom popoludnia bude prvé slovenské verejné rádiové spojenie s členom posádky ISS, ktorý bude odpovedať na otázky detí a študentov.
Podujatie, ktoré organizátori nazvali Deň vo vesmíre, sa začne o 12:00 predstavením projektu ARISS a priblížením toho, kto sú a čo robia radioamatéri. Mgr. Jana Plauchová z Hvezdárne a planetária v Žiari nad Hronom predstaví ISS, astronautku Sunitu Williams a porozpráva o misii ARTEMIS, ktorá má v roku 2027 vrátiť človeka na Mesiac. Pani doc. RNDr. Mária Csataryová, PhD. z Prešovskej Univerzity svojou prednáškou „Vesmír známy aj neznámy“ uzavrie prvú časť programu. Po prestávke bude nasledovať kvíz o kozmonautike, do ktorého sa zapoja všetci účastníci priamo v aule. V druhej časti programu si vypočujeme prednášku o lietaní v podaní pána doc. RNDr. Sergeja Iľkoviča, PhD. z Prešovskej Univerzity a nasledovať budú prednášky o projekte fotografovania Zeme z ISS pod názvom Sally Ride EarthKAM a o stavbe amatérskych satelitov CanSAT. Tieto prednášky pripravili páni Mgr. Roman Tomčík a Alexander Jozef Dobrovič z Hvezdárne a planetária v Prešove.
Vrcholom celého podujatia, v čase od 16:21 do 16:31 CET, bude samotné spojenie s ISS, ktoré realizujú rádioamatéri cez radioamatérske vysielacie zariadenia. Vybrané deti zo škôl prešovského a košického kraja a skautských zborov na území Košíc položia astronautke naživo počas preletu ISS tieto otázky:
1. What’s the most unexpected thing you’ve learned about yourself in space?
2. How do you cope with boredom on long missions?
3. If you could bring one item from Earth on the ISS, what would it be?
4. Is it true that Astronauts on the ISS need to know how to speak Russian, how to swim and how to make origami?
5. How do you perceive gravity in space?
6. What’s your favorite way to spend free time on the ISS?
7. What’s the most surprising part of living in close quarters with the same people for months?
8. If you are in a space suit, and have an itch, how do you scratch yourself?
9. How do you measure weight in space?
10. What’s the most challenging part of communicating with Earth while in orbit?
11. If you could send a message to everyone on Earth, what would it be?
12. How do you prepare for emergencies, like a fire or air leak, on the ISS?
13. What’s the most fascinating thing you’ve learned about the universe in space?
14. How do you keep track of time with 16 sunrises and sunsets every day?
15. What’s the most fun or creative thing you’ve done using microgravity?
Program zakončíme záverečnou tombolou pre všetkých zúčastnených hostí.
Priebeh programu bude možné sledovať na YouTube kanáli, aktuálne informácie o celom podujatí sú dostupné FB skupine alebo na tejto stránke.
Deň vo vesmíre je výsledkom intenzívnej spolupráce Prešovskej Univerzity, Hvezdárne a Planetária v Prešove, Hvezdárne a Planetária Maximiliana Hella v Žiari nad Hronom a slovenských rádioamatérov. Koordinátorom celého projektu je Matúš OM8ATE a organizačný tím je zložený z Vlada OM3TWM, Peťa OM0TM, Paľa OM0WT, Miša OM8HML, Dominika OM6LL, Rada OM8BU, Paľa OM0ET, Jara OM8JAP a Jara OM8FT.

Od aurory k airglowu
2025-01-30 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná vo štvrtok 30. januára 2025 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov. O 18:00 hod. bude pokračovať prednáškou Od aurory k airglowu, ktorú prednesie pracovník Ústavu experimentálnej fyzky SAV, v. v. i. v Košiciach RNDr. Šimon Mackovjak, PhD. O polárnej žiare (aurore) počul už snáď každý. Počuli ste však už o jave, ktorý sa nazýva airglow? Čo majú tieto javy spoločné a je možné ich sledovať aj zo Slovenska? A čo sa pomocou nich vlastne vieme dozvedieť o vesmíre? Odpovede aj na tieto otázky prinesie prednáška, ktorá bude dostupná v rovnakom čase aj online.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Opýtaj sa astronómky
2025-02-11 - 2025-02-28 | Astronomický ústav SAV v. v. i., Stará Lesná, Slovenská republika
Pri príležitosti Medzinárodného dňa žien a dievčat vo vede pripravil Astronomický ústav SAV, v. v. i., pre širokú verejnosť zajímavú aktivitu. Ľudia môžu na diaľku položiť otázky jednej z ich astronómiek. Keďže tento rok zažívame na Zemi maximum slnečnej aktivity, Kancelária pre popularizáciu astronómie IAU si stanovila za cieľ propragovať práve slnečnú fyziku. Oslovená vedkyňa sa venuje výskumu slnečných protuberancií a slnečným erupciám. Ochotne odpovie nie len na to, ako sa k astronómii dostala a čo sa jej na nej páči.
A ako sa teda môžete opýtať? Napíšte svoju otázku do komentára pod príspevkom na profile Astronomického ústavu, alebo priamo mailom. Otázky posielajte do konca februára. Na Medzinárodný deň žien, dňa 8. marca budú zverejnené odpovede.

Ženy a dievčatá v astronómii
2025-02-27 17:00 - 21:00 | Centrum voľného času Domino, Popradská 86, Košice, 04011, Slovenská republika
Organizácia Spojených národov vyhlásila 11. február za Medzinárodný deň žien a dievčat vo vede. Od roku 2019 Medzinárodná astronomická únia (IAU) v termíne od 11. februára do 8. marca iniciuje aktivity, ktoré sa zameriavajú na ženy a dievčatá v astronómii. Aj Slovenská astronomická spoločnosť pri SAV organizuje aktivity, ktoré vyzdvihujú úlohu žien v rozvoji vedy a zároveň povzbudzujú dievčatá, aby uvažovali o kariére v astronómii.
IAU národní koordinátori pre popularizáciu astronómie na Slovensku, Slovenská astronomická spoločnosť pri SAV, Prírodovedecká fakulta Univerzity P. J. Šafárika v Košiciach a Centrum voľného času v Košiciach Vás srdečne pozývajú na podujatie, ktoré sa koná v rámci iniciatívy IAU Ženy a dievčatá v astronómii. Podujatie, ktoré je organizované v rámci spolupráce s Astronomickým ústavom SAV, v. v. i., sa uskutoční vo štvrtok 27. februára 2025 v priestoroch hvezdárne a planetária Centra voľného času v Košiciach.
Podujatie začne o 17:00 hod. premietaním dokumentárnych filmov. Iniciatívu IAU Ženy a dievčatá v astronómii predstaví Poradca národného koordinátora pre popularizáciu astronómie IAU na Slovensku doc. RNDr. Rudolf Gális, PhD. (Prírodovedecká fakulta Univerzity P. J. Šafárika v Košiciach).
Program bude pokračovať prednáškou Po stopách hviezdneho vetra, ktorú prednesie Mgr. Natalia Shagatova, PhD. (Astronomický ústav SAV, v. v. i., Tatranská Lomnica).
Hviezdny vietor je neoddeliteľnou súčasťou života hviezd od ich zrodu až po zánik. V prednáške si povieme, čo to vlastne hviezdny vietor je, ako vzniká a čo sa o ňom dokážeme dozvedieť z astronomických pozorovaní. Na záver sa pozrieme aj na extrémnejšie prípady hviezdnych vetrov, ktoré dokážu výrazne ovplyvňovať svoje okolie.
Prednáška bude v rovnakom čase dostupná aj online, prostredníctvom videokonferenčného systému Prírodovedeckej fakulty Univerzity P. J. Šafárika v Košiciach, dostupného cez internetový prehliadač na tejto adrese.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času v Košiciach.

(Ilustrácia hviezdneho vetra, zdroj: ESA–C. Carreau/Nazé et al.)

Zatmenia Slnka v Košiciach
2025-03-27 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná vo štvrtok 27. marca 2025 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov. O 18:00 hod. bude pokračovať prednáškou Zatmenia Slnka v Centre voľného času v Košiciach, ktorú prednesie pracovník Centra voľného času v Košiciach Ing. Peter Kaňuk. Dňa 29. marca 2029 budeme môcť aj z nášho územia pozorovať čiastočné zatmenie Slnka. O tomto zaujímavom astronomickom úkaze, ako aj ďalších zatmeniach Slnka pozorovateľných z Košíc v minulosti sa viac dozvieme v prednáške, ktorá bude dostupná v rovnakom čase aj online.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Deň hvezdární a planetárií 2025
2025-03-29 - 2025-03-30 | Slovenská republika
Obdobie okolo jarnej rovnodennosti je na Slovensku tradične spojené s verejnou prezentáciou odbornej a popularizačnej práce v astronómii. Podujatia pripravované astronomickými zariadeniami po celej krajine vychádzajú z dlhoročnej tradície Európskeho dňa planetárií, ktorá bola založená v prvej polovici 90. rokov 20. storočia z iniciatívy pracovníkov planetária v talianskej Brescii.
DEŇ HVEZDÁRNÍ A PLANETÁRIÍ 2025, na ktorého organizácii sa podieľajú Slovenská ústredná hvezdáreň v Hurbanove a Slovenská astronomická spoločnosť pri SAV v spolupráci so Slovenským zväzom astronómov, Krajskou hvezdárňou a planetáriom M. Hella v Žiari nad Hronom a ďalšími astronomickými zariadeniami na Slovensku, sa uskutoční počas víkendu 29. – 30. marca 2025 v rôznych slovenských astronomických inštitúciách.
Táto celoslovenská prezentácia odbornej a popularizačnej činnosti astronomických zariadení na Slovensku a uskutoční už po desiaty krát. Hlavnou témou Dňa hvezdární a planetárií 2024 bude čiastočné zatmenie Slnka, ktoré bude z nášho územia pozorovateľné v prípade priaznivého počasia v sobotu 29. marca 2025 v poludňajších hodinách.
V plejáde astronomických zariadení budú mať návštevníci možnosť vidieť výber toho najzaujímavejšieho z astronomických programov, zažiť pútavé praktické ukážky, oboznámiť sa s výsledkami odbornej činnosti, ale aj s množstvom zaujímavostí zo zákulisia astronómie a výskumu vesmíru. V prípade priaznivého počasia nebude na veľa miestach chýbať ani pozorovanie zatmenia Slnka, planét Slnečnej sústavy a ďalších zaujímavých vesmírnych objektov pomocou astronomickej techniky, spojené so sprievodným slovom odborných pracovníkov. Zoznam plánovaných aktivít a podujatí astronomických zariadení po celom Slovensku (zaregistrovaných do 16. marca 2025) bude zverejnený na stránke Dňa hvezdární a planetárií 2025.
Srdečne pozývame všetkých priaznivcov astronómie na Slovensku opäť zažiť atmosféru Dňa hvezdární a planetárií 2025.

KOLOFOTA 2025
2025-04-23 15:00 - 2025-04-30 15:00 | Astronomické observatórium na Kolonickom sedle, Ladomirov 176, Ladomirov, 067 71, Slovenská republika

Albert Einstein - génius 20. storočia
2025-04-24 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná vo štvrtok 24. apríla 2025 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov. O 18:00 hod. bude pokračovať prednáškou Albert Einstein – génius 20. storočia, ktorú prednesie RNDr. Zdeněk Komárek (SAS pri SAV). Prednáška o živote a diele jedného z najvýznamnejších vedcov 20. storočia bude dostupná v rovnakom čase aj online.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Spomienka na Samuela Amricha
2025-05-29 17:00 - 21:00 | Centrum voľného času Domino, Popradská 86, Košice, 04011, Slovenská republika
Dňa 27. apríla 2025 nás vo veku len 25 rokov navždy opustil nadaný mladý vedec, zanietený astrofotograf a člen Slovenskej astronomickej spoločnosti pri SAV Bc. Samuel Amrich. Samo, ako sme ho vždy volali, bol výnimočný mladý človek s veľkým rozhľadom, ktorý mu dával možnosť zapojiť sa do každej diskusie, od astrofyziky po sci-fi. Parťák, na ktorého sa možno spoľahnúť, či už pri riešení vedeckých úloh alebo na turistike. Vynaliezavý a technicky zdatný, pripravený pokoriť každý problém.
Samo sa tiež intenzívne venoval astronomickému vzdelávaniu a popularizácii. Pre ďalšie podujatie z cyklu Astronomické štvrtky SAS pri SAV, ktoré už päť rokov organizuje Slovenská astronomická spoločnosť pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach, si pripravoval prednášku Metódy výskumu Slnka do hĺbky.
Aj keď si Samovu prednášku už nevypočujeme, chceli by sme si pripomenúť jeho vedecké, odborné i popularizačné aktivity. Pozývame priateľov a známych na Spomienkový večer venovaný Samuelovi Amrichovi, ktorý sa koná vo štvrtok 29. mája 2025 v priestoroch hvezdárne a planetária Centra voľného času na Popradskej 86 v Košiciach. Podujatie bude dostupné v rovnakom čase aj online.
Samovu vedeckú činnosť nám priblíži pracovník Ústavu experimentálnej fyziky SAV, v. v. i. v Košiciach RNDr. Šimon Mackovjak, PhD. vo svojej prednáške Mladý vedec – Samuel Amrich. Podstatou vedy je klásť správne otázky a následne na nich hľadať odpovede. V tejto spomienke na Sama Amricha predstavíme aké otázky si kládol v témach nadoblačných bleskov, mapovania ionosférických porúch, a využitia plánovanej misie Vigil pre monitorovanie kozmického počasia. Predstavíme tiež ako riešil jednotlivé výzvy a výsledky, ktoré dosiahol.
Aj keď zo Sama vyrastal nádejný vedec, nezabúdal na mladších záujemcov a aktívne sa venoval vzdelávaniu a popularizácii astronómie. Veľmi výrazne sa napríklad podieľal na propagácií, príprave a organizácii Astronomickej olympiády, čo nám priblíži Bc. Radovan Lascsák. Sama, ako zanieteného astrofotografa nám priblíži Ing. Róbert Barsa.
Samo bol tiež dobrosrdečný človek, pre ktorého, ako sám hovoril, bolo Samo-zrejmé pomôcť komukoľvek, kto to potrebuje. Kamarát, vždy s úsmevom na tvári. V ďalšej časti programu môže vystúpiť ktokoľvek, kto by sa chcel podeliť o spomienky na Sama a jeho ďalšie aktivity.
Samo bol od detských čias astronómom aj srdcom, veľmi rád sa kochal krásami hviezdnej oblohy. Podujatie bude pokračovať projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Krajina ľadu
2025-06-26 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná vo štvrtok 26. júna 2025 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov. O 18:00 hod. bude pokračovať prednáškou Krajina ľadu, ktorú prednesie Bc. Matej Miklóš (CVČ v Košiciach). Prednáška o okružnej ceste okolo celého Islandu, o ľadovcoch a vulkanickej aktivite, ktorej stopy sú viditeľné po celom území krajiny, doplnená o rady a typy, ako si užiť Island naplno, bude dostupná v rovnakom čase aj online.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Medzinárodná súťaž v astronómii a astrofyzike
2025-07-04 | online
Medzinárodná súťaž v astronómii a astrofyzike (IAAC) je vzdelávacia astronomická súťaž, ktorej sa môžu zúčastniť študenti z celého sveta. V troch kolách študenti využívajú svoje zručnosti pri riešení problémov a rozširujú si svoje vedomosti prostredníctvom rôznych problémov z astronómie a astrofyziky. Od svojho vzniku v roku 2019 IAAC oslovila viac ako 28 000 študentov a zapojilo sa do nej 1 400 pedagógov z viac ako 120 krajín.
Medzi tohtoročné ceny pre výhercov súťaže patria ďalekohľady podpísané astronautom Frankom De Winnom a laureátmi Nobelovej ceny Françoisom Englertom, Michelom Mayorom, Gerardom ´t Hooftom a Didierom Quelozom.
Uzávierka prihlášok do tohtoročného kvalifikačného kola je v piatok 4. júla 2025. Materiály, ako súbory problémov, letáky a plagáty, sú k dispozícii na webovej stránke súťaže, s otázkami a žiadosťami o ďalšie informácie je možné kontaktovať priamo organizátorov.

100 hodín astronómie
2025-10-02 - 2025-10-05 | Slovenská republika
V dňoch 2. – 5. októbra 2025 organizuje Kancelária pre popularizáciu astronómie Medzinárodnej astronomickej únie (IAU OAO) v spolupráci s Medzinárodnou spoločnosťou planetárií (IPS) celosvetovú kampaň podujatí v rámci projektu 100 hodín astronómie pri príležitosti vyvrcholenia osláv storočnice planetária. V roku 1923 bol v nemeckej Jene zostrojený prvý projektor planetária a o dva roky neskôr otvorilo svoje brány prvé planetárium v Mníchove. V rokoch 2023 až 2025 svet oslavuje storočnicu planetárií a nespočetné spôsoby, akými ovplyvnili našu spoločnosť.
Vzhľadom na rastúcu úroveň svetelného znečistenia na celom svete je na mnohých miestach nemožné zažiť skutočne tmavú oblohu. Planetáriá sa tak stali oázami tmavej oblohy – útočiskami pre nadšencov nočnej oblohy, ktoré verejnosti približujú vesmír. Dokonca aj na miestach, kde je obloha chránená pred svetlami miest, sú planetáriá stále silným vzdelávacím nástrojom pre pochopenie vesmíru a nášho miesta v ňom. IAU OAO vyzýva všetkých, aby navštívili miestne planetárium – malé, veľké, mobilné alebo stacionárne – a ponorili sa do zázrakov nášho vesmíru.
IAU OAO a IPS dúfajú, že sa im podarí aktivizovať planetáriá na celom svete, aby sa zapojili do tejto kampane! Zapojiť sa je jednoduché:

Naplánujte špeciálne podujatie v rámci 100 hodín astronómie alebo si určte niektoré už existujúce predstavenia, na ktoré by ste chceli v tomto čase upozorniť.
Stiahnite si mediálne materiály, prípadne lokalizované editovateľné verzie
Propagujte svoje podujatie spolu s projektom 100 hodín astronómie a pokúste sa priviesť pod kupolu čo najširšiu verejnosť!

Hoci témou 100 hodín astronómie v roku 2025 je storočnica planetária, nie je nevyhnutné organizovať akcie v planetáriách. Duchom tohto projektu je spájať ľudí prostredníctvom úcty, ktorú v nás všetkých vzbudzuje astronómia. Dúfame, že ľudia na celom svete budú šíriť svoju lásku k astronómii – či už pod kupolou alebo pod skutočnou oblohou!
Kalendár globálnych podujatí
IAU OAO opäť pripravil globálnu mapu podujatí, v rámci ktorej organizátori môžu prezentovať svoje podujatia projektu 100 hodín astronómie. Ak je podujatie otvorené pre verejnosť, je potrebné uviesť dostatok informácií, aby sa záujemcovia mohli zapojiť, či už osobne alebo online. Zaregistrovať podujatie je možné najneskôr do 30. septembra pomocou tohto formulára.
Podujatia na Slovensku

Slovenská astronomická spoločnosť pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach srdečne pozýva všetkých záujemcov o astronómiu na podujatie v rámci projektu 100 hodín astronómie, ktoré sa bude konať 2. októbra 2025 v priestoroch hvezdárne a planetária Centra voľného času na Popradskej 86 v Košiciach. Podujatie začne o 17:00 hod. premietaním dokumentárnych filmov. O 18:00 hod. bude pokračovať krátkym predstavením projektu 100 hodín astronómie (doc. RNDr. Rudolf Gális, PhD.) a prednáškou AI v astrofyzike a vedách o Zemi, ktorú prednesie doc. Ing. Peter Butka, PhD. (Technická univerzita v Košiciach). Moderné observatóriá zamerané na pozorovanie vesmíru či javov tu na Zemi generujú obrovské množstvo dát, ktoré už dnes nie je v možnostiach vedcov spracovať a analyzovať. Stále väčšiu úlohu v tomto procese zohrávajú metódy strojového učenia, dnes populárne označovaného ako umelá inteligencia. V prednáške bude vysvetlené, čo je strojové učenie a tiež podané zaujímavé príklady jeho použitia na astro/geo údaje vedcami vo svete, ako aj na Slovensku. Prednáška bude v rovnakom čase dostupná aj online. Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy.

Hvezdáreň a planetárium v Prešove dňa 2. októbra 2025 od 18:00 do 19:00 ponúkajú v rámci projektu 100 hodín astronómie voľný vstup na večerný program Mytológia a hviezdna obloha. Pôjde o rozprávanie o antických mytologických predstavách, ich pôvode a význame, božských vlastnostiach Slnka, Mesiaca i planét a mytológiu za súhvezdiami nočnej oblohy. Garantovaný vstup len prostredníctvom rezervácie na t.č.: 051/77 220 65 alebo 051/77 332 18.

Krajské osvetové centrum v Nitre zorganizuje v piatok 3. októbra 2025 podujatie s voľným vstupom pre verejnosť, ktoré začne o 18:00 hod. prednáškou Mateja Trstenoviča s názvom „Otázky spod kupoly“ a bude pokračovať od 19:30 pozorovaním nočnej oblohy. Na pozorovanie je však nutná rezervácia na adrese: www.kosnr.sk

Krajská hvezdáreň a planetárium Maximiliána Hella v Žiari nad Hronom počas celého októbra prezentuje výstavu o Maximiliánovi Hellovi. Celý mesiac a teda i v období od 2. do 5. októbra je vstup voľný.

Hvezdáreň a planetárium M. R. Štefánika v Hlohovci, ponúkneme verejnosti program v sobotu, dňa 4. októbra 2025 v nasledovnom zložení:

14:00 – 15:30 Kamilka na potulkách vesmírom + pozorovanie Slnka
16:00 – 17:30 Výletný autobus z Piešťan „Hop&Chill“ – Zo Zeme do vesmíru a pozorovanie Slnka (možnosť rezervácie a viac info tu

Okrem toho, od 18:00 bude špeciálny program: „ASTROvečer pri príležitosti 100 hodín astronómie“

18:00 – 18:30 Prednáška Peter Habaj – Polárna žiara našimi prístrojmi
18:35 – 19:05 Prednáška Tibor Skála – O cestách za polárnou žiarou (ešte je nutné finálne potvrdenie, možná zmena)
19:05 – 19:20 Hlohovská premiéra 1. slovenského skutočne FULL DOME filmu Digitálna Skychológia
19:20 – 20:30 Pozorovanie nočnej oblohy (v prípade nepriaznivého počasia prehliadka pozorovateľne a kupoly)

Slovenská ústredná hvezdáreň v Hurbanove pozýva verejnosť na program dňa 3. októbra s voľným vstupom so začiatkom o 18:00. V rámci programu bude v planetáriu projekcia fulldome filmu „Digitálna Skychológia“.
Námetom filmu je myšlienka, že pozorovanie hviezd významne prospieva nášmu duševnému zdraviu. Astronómia sa tak stáva cestou nielen k poznaniu vesmíru,ale aj terapiou pre naše duševné zdravie. V prípade priaznivých podmienok bude súčasťou programu večerné pozorovanie.

Ďalšie aktivity ešte môžu byť neskôr pridané….

Nápady na aktivity
Ak potrebujete nejaké nápady pre svoje astronomické popularizačné podujatia, môžete sa inšpirovať v súbore nástrojov IAU OAO. Ak ste vyvinuli alebo viete o nejakom zaujímavom formáte astronomických popularizačných aktivít, môžete ich zdieľať s ostatnými prostredníctvom tohto formulára.
Pri propagácii informácií o vašich podujatiach na sociálnych sieťach nezabudnite použiť #100HoursOfAstronomy a #IAUoutreach, aby IAU OAO mohol pomôcť propagovať aj vaše aktivity. Sledujte kanály sociálnych médií IAU OAO (Facebook, Instagram, X and LinkedIn), pretože pred podujatím budú zverejnené ďalšie informácie a zdroje.

Hvezdáreň pre Bratislavu - keď sa sny dotýkajú oblohy
2025-10-10 17:30 - 19:00 | Slovenské národné múzeum – Prírodovedné múzeum, Vajanského nábrežie 2, Bratislava, 810 06, Slovenská republika
Dátum a čas 10.10.2025, 17:30
Miesto: Objavovňa (3. poschodie), Prírodovedné múzeum SNM, Vajanského nábrežie 2, Bratislava
Názov: Klub astronómov SNM: Hvezdáreň pre Bratislavu – keď sa sny dotýkajú oblohy
Prednášajúci: Mgr. Peter Bartek, DSB Observatorium
Abstrakt: Bratislave po desaťročia chýbalo dôstojné popularizačné stredisko pre astronómiu či už v podobe hvezdárne alebo planetária. Viaceré pokusy v minulosti stroskotali v dôsledku spoločensko-politických zmien či nedostatku vôle zo strany kompetentných. Po zrušení astronomického úseku PKO v roku 2004, ktoré fungovalo ako provizórium, tu bolo 20 ročné vákuum, ktoré bolo aspoň sčasti vypĺňané snahou nadšencov udržať popularizáciu astronómie v meste nad vodou. Preto je veľmi potešujúce, že vďaka nadšeniu jedného z rodičov detí nemeckej školy (Deutsche Schule Bratislava), sa podarilo zrealizovať projekt výstavby hvezdárne, ktorá je otvorená aj iným školám a širokej verejnosti. Po vyše roku pomaly sa rozbiehajúcej prevádzky už možno aj trochu bilancovať. Pozrime sa teda na príbeh tejto hvezdárne aj na to, aké výzvy a perspektívy pred ňou ešte stoja.
Podujatie sa uskutoční v spolupráci s Prírodovedným múzeom SNM. Podujatie je realizované v rámci projektu spolupráce SAS pri SAV a ASÚ SAV, aj s príspevkom a podporou Astronomického ústavu SAV, v. v. i.
Vstup je voľný

Čo je nového o Mesiaci?
2025-10-24 17:30 - 19:00 | Slovenské národné múzeum – Prírodovedné múzeum, Vajanského nábrežie 2, Bratislava, 810 06, Slovenská republika
Foto: Pavel Gabzdyl
Dátum a čas: 24. 10. 2025, 17:30
Miesto: Objavovňa (3. poschodie), Prírodovedné múzeum SNM, Vajanského nábrežie 2, Bratislava
Názov: Klub astronómov SNM – Čo je nového o Mesiaci?
Prednášajúci: Mgr. Pavel Gabzdyl, Hvezdáreň a planetárium Brno
Abstrakt: Mesiac máme na očiach takmer každý deň a noc, ale vieme o ňom skutočne všetko? Príďte zistiť, čo nového odhalili najnovšie misie a aké vedecké objavy poukazujú na to, že ide o omnoho zložitejšie teleso, ako sme si skôr mysleli. Prehľad toho najzaujímavejšieho, čo sa na (a okolo) Mesiaca deje práve teraz – zrozumiteľne, pútavo a s vizuálne bohatým doprovodom.
Podujatie sa uskutoční v spolupráci s Prírodovedným múzeom SNM. Podujatie je realizované v rámci projektu spolupráce SAS pri SAV a AsÚ SAV, aj s príspevkom a podporou Astronomického ústavu SAV, v. v. i.
Vstup je voľný.

Spektrálny výskum meteorov: od laboratória po austrálsku púšť
2025-11-13 17:30 - 19:00 | Slovenské národné múzeum – Prírodovedné múzeum, Vajanského nábrežie 2, Bratislava, 810 06, Slovenská republika
Názov: Spektrálny výskum meteorov: od laboratória po austrálsku púšť
Prednáša: Mgr. Veronika Pazderová, KAFZM, FMFI UK
Miesto: Objavovňa (3. poschodie), Prírodovedné múzeum SNM, Vajanského nábrežie 2, Bratislava
Čas a dátum: 17:30, 13. 11. 2025
Abstrakt: Z čoho sú meteoroidy? Dá sa ich zloženie určiť bez toho, aby dopadli na Zem? A prečo je dôležité ich zloženie skúmať? To všetko sú témy, ktoré patria v súčasnej meteorickej astronómii medzi tie najdiskutovanejšie. Ako jeden z mála tímov na svete sa im venujú aj výskumníci zo skupiny AMOS pôsobiaci na FMFI UK v Bratislave, ktorých výskum sa z veľkej miery odvíja od analýzy meteoritov a ich emisných spektier získaných prostredníctvom unikátnych laboratórnych experimentov. Ako to však spolu súvisí? Ako hľadať meteority bez toho, aby sme prácne museli prehľadávať často rozľahlé dopadové oblasti? A dá sa čisto z emisného spektra predpovedať, čo nájdeme v teréne? V tejto prednáške sa spoločne pokúsime nájsť odpovede na tieto otázky a povieme si aj to, ako môže takýto výskum niekoho zaviesť až do očarujúcej divočiny Západnej Austrálie, na cestu plnú vedy, zábavy a nezabudnuteľných zážitkov.
Podujatie je realizované v rámci projektu spolupráce SAS pri SAV a AsÚ SAV, aj s príspevkom a podporou Astronomického ústavu SAV, v. v. i.

Svetlo z počiatku času - poklad ukrytý v mikrovlnách
2025-11-20 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná vo štvrtok 20. novembra 2025 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov. O 18:00 hod. bude pokračovať prednáškou Svetlo z počiatku času – poklad ukrytý v mikrovlnách ktorú prednesie doc. RNDr. Rudolf Gális, PhD. (Prírodovedecká fakulta Univerzity P. J. Šafárika v Košiciach). V júli tohto roku uplynulo presne 60 rokov od ohlásenia objavu reliktového žiarenia. Prednáška však nebude len o tejto kozmickej fosílii a jej význame pre súčasnú kozmológiu.
Prednáška bude dostupná v rovnakom čase aj online.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Zaujímavé astronomické úkazy v roku 2026
2025-12-18 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť (SAS) pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná vo štvrtok 18. decembra 2025 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov. O 18:00 hod. bude pokračovať prednáškou Zaujímavé astronomické úkazy v roku 2026, ktorú prednesie pracovník Centra voľného času Ing. Peter Kaňuk (SAS pri SAV). Prednáška bude dostupná v rovnakom čase aj online.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Challenger
2026-01-26 17:30 - 19:00 | Krajská hvezdáreň a planetárium M. Hella, Dukelských hrdinov 1298/21/A, Žiar nad Hronom, 965 01, Slovenská republika

Pozorovanie polárnych žiar zo Slovenska
2026-01-29 17:00 - 21:00 | Centrum voľného času Domino, Popradská 86, Košice, 04011, Slovenská republika
Polárna žiara alebo Aurora Borealis žiariaca nad Bear Lake na Aljaške je výsledkom zrážky slnečných častíc s plynmi v zemskej atmosfére. Starí Eskimáci a Indiáni verili v rôzne legendy o polárnej žiari, napríklad že sú to duše zvierat tancujúce na oblohe alebo duše padlých nepriateľov, ktorí sa snažia znovu povstať. (Foto: Joshua Strang)
Slovenská astronomická spoločnosť (SAS) pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná vo štvrtok 29. januára 2026 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov. O 18:00 hod. bude pokračovať dvojicou prednášok Pozorovanie polárnych žiar zo Slovenska a Kozmické žiarenie a rádiokarbónové datovanie, ktoré prednesie pracovník Ústavu experimentálnej fyziky SAV, v. v. i. v Košiciach RNDr. Pavol Bobík, PhD. Po celé desaťročia bolo Slovensko krajinou, ktorej obyvatelia mohli pozorovať polárne žiary len počas výletov do severských oblastí. Koncom roku 2023 a v rokoch 2024 a 2025 sa situácia zmenila a polárne žiary boli viackrát pozorovane aj z nášho územia. Čo sa stalo? V druhej prednáške sa pozrieme na to ako môže výskum kozmického žiarenia upresniť datovanie historických artefaktov. Prednášky budú dostupné v rovnakom čase aj online.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Opýtaj sa astronómky 2026
2026-02-11 - 2026-02-28 | online
Pri príležitosti Medzinárodného dňa žien a dievčat vo vede, ktorý sa už od roku 2015 pripomína vždy 11. februára, pripravil Astronomický ústav SAV, v. v. i. znovu aktivitu pre pre širokú verejnosť. Rovnako, ako po minulý rok môžu ľudia na diaľku položiť otázky jednej z astronómiek ústavu. Kancelária pre popularizáciu astronómie IAU sa rozhodla tento rok venovať pozornosť hlavne astrobiológii a príbuzným vedám, tak kolegovia z AsÚ oslovili doktorku Zuzanu Kaňuchovú, ktorá sa v laboratóriu zaoberá simulovaním chemického zloženia a procesov ožarovania na malých telesách slnečnej sústavy. Otázky sa samozrejme nemusia týkať len jej práce, ale môžu byť aj k jej vzťahu k astronómii a vede všeobecne.
Otázky môžete napísať ako komentár pod príspevok na facebookovom profile Astronomického ústavu, alebo priamo mailom. Otázky posielajte do konca februára. Na Medzinárodný deň žien, dňa 8. marca budú zverejnené odpovede.

Ženy a dievčatá v astronómii
2026-02-26 17:00 - 21:00 | Centrum voľného času Domino, Popradská 86, Košice, 04011, Slovenská republika
Organizácia Spojených národov vyhlásila 11. február za Medzinárodný deň žien a dievčat vo vede. Od roku 2019 Medzinárodná astronomická únia (IAU) v termíne od 11. februára do 8. marca iniciuje aktivity, ktoré sa zameriavajú na ženy a dievčatá v astronómii. Aj Slovenská astronomická spoločnosť pri SAV organizuje aktivity, ktoré vyzdvihujú úlohu žien v rozvoji vedy a zároveň povzbudzujú dievčatá, aby uvažovali o kariére v astronómii.
IAU národní koordinátori pre popularizáciu astronómie na Slovensku, Slovenská astronomická spoločnosť pri SAV, Prírodovedecká fakulta Univerzity P. J. Šafárika v Košiciach a Centrum voľného času v Košiciach Vás srdečne pozývajú na podujatie, ktoré sa koná v rámci iniciatívy IAU Ženy a dievčatá v astronómii. Podujatie, ktoré je organizované v rámci spolupráce s Astronomickým ústavom SAV, v. v. i., sa uskutoční vo štvrtok 26. februára 2026 v priestoroch hvezdárne a planetária Centra voľného času v Košiciach.
Podujatie začne o 17:00 hod. premietaním dokumentárnych filmov. Iniciatívu IAU Ženy a dievčatá v astronómii predstaví Poradca národného koordinátora pre popularizáciu astronómie IAU na Slovensku doc. RNDr. Rudolf Gális, PhD. (Prírodovedecká fakulta Univerzity P. J. Šafárika v Košiciach).
Program bude pokračovať prednáškou Kryoknižnica komét Slnečnej sústavy, ktorú prednesie Mgr. Anhelina Voitko, PhD. (Astronomický ústav SAV, v. v. i., Tatranská Lomnica).
Kométy sa sformovali v ranných štádiách existencie Slnečnej sústavy, preto ich zloženie a štruktúra môžu veľa napovedať o vývoji nášho planetárneho domova. Sú ako knihy uložené v chladných oblastiach Oortovho oblaku. Kométy sú však dôležité aj pre budúcnosť, keďže stále ovplyvňujú náš život a sem-tam ukazujú svoje rozkošné chvosty. Zisťujme spolu, ako z nich čítať!
Prednáška bude v rovnakom čase dostupná aj online, prostredníctvom videokonferenčného systému Prírodovedeckej fakulty Univerzity P. J. Šafárika v Košiciach, dostupného cez internetový prehliadač na tejto adrese.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času v Košiciach.
(Kométa C/2025 A6 Lemmon a Lomnický štít, foto: R. Barsa)

Vesmírny piatok
2026-03-13 08:00 - 20:00 | Fakulta matematiky, fyziky a informatiky Univerzity Komenského, Mlynská dolina F1, Batislava, 842 48, Slovenská republika
Máte plány na 13. marca 2026? Príďte s nami preskúmať tajomstvá vesmíru na Fakultu matematiky, fyziky a informatiky UK v Bratislave. Čaká vás deň plný zážitkov, vedy a objavov, ktorým vás bude sprevádzať Matúš Toderiška.
✨ Na čo sa môžete tešiť?
• Vstúpte do nafukovacieho planetária a naučte sa orientovať medzi súhvezdiami.
• Dotknite sa Mesiaca vďaka obrovskému modelu Lunalón.
• Pozrite sa do vesmíru cez profesionálne teleskopy – cez deň na Slnko a večer na hviezdy.
• Vyskúšajte si interaktívne stanovištia: 3D puzzle planét, optické experimenty a skladačky súhvezdí.
🎤 Hviezdni spíkri: Vypočujte si fascinujúcu prednášku „Vesmírne TOP 10“, kde vám Samo „Vedátor“ Kováčik, Roman Nagy a Juraj Tekel predstavia najväčšie záhady kozmu. Stretnúť môžete aj popularizátorky astronómie, ako Ľubomíru Hujsovú, Kristínu Vlčkovú a July Obertovú.
👥 Program pre všetkých: dopoludnia privítame školy, popoludní družiny a rodiny s deťmi a večer patrí program dospelým.
📍 Kde: FMFI UK, Bratislava (Pavilón F1 a vestibul). 🗓 Kedy: 13. marec 2026.
Registrácia nutná na stránke www.tempusuniversum.eu/vesmirny-piatok/
Nenechajte si ujsť vesmír na maximum! 👨‍🚀👩‍🚀

História a význam rádioamatérstva vo vesmíre
2026-03-26 17:00 - 21:00 | Centrum voľného času Domino, Popradská 86, Košice, 04011, Slovenská republika
Astronaut Kjell Lindgren na palube ISS komunikuje so študentmi na Zemi v reálnom čase. (Zdroj: NASA)

Slovenská astronomická spoločnosť (SAS) pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná vo štvrtok 26. marca 2026 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov. O 17:20 hod. bude pokračovať 1. premiérou dokumentárneho filmu Deň vo vesmíre. O 18:00 bude nasledovať prednáška História a význam rádioamatérstva vo vesmíre, ktorú prednesie člen Slovenskej organizácie pre vesmírne aktivity Matúš Nemec (OM8ATE). Prednáška bude zameraná na počiatky využitia rádioamatérstva na vesmírnych staniciach, špeciálne na ISS. Predstavíme si aj organizáciu ARISS (Amateur Radio on International Space Station) a zdôrazníme význam rádioamatérstva pre vesmírne aktivity. Prednáška bude dostupná v rovnakom čase aj online.
Podujatie bude pokračovať o 19:20 hod. 2. premiérou dokumentárneho filmu Deň vo vesmíre, o 20:00 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Deň hvezdární a planetárií 2026
2026-03-27 - 2026-03-29 | Slovenská republika
Obdobie okolo jarnej rovnodennosti je na Slovensku tradične spojené s jednou z najvýznamnejších verejných prezentácií odbornej a popularizačnej práce v astronómii. Tento rok nebude výnimkou a preto už po jedenásty krát usporiadame
DEŇ HVEZDÁRNÍ A PLANETÁRIÍ
Udeje sa tak počas víkendu od 27. do 29. marca 2026 pod patronátom Slovenskej astronomickej spoločnosti pri SAV, Slovenskej ústrednej hvezdárne v Hurbanove, v spolupráci so Slovenským zväzom astronómov, Asociáciou planetárií Slovenska a v priestoroch väčšiny astronomických zariadení na Slovensku. Téma aktuálneho ročníka DHP má názov OD HMLOVÍN KU GALAXIÁM s odkazom na prelomový článok prof. Edwina P. Hubbla spred 100 rokov, ktorým sa zaviedla prvotná klasifikácia galaxií.
Novým rozmerom je tento rok spolupráca s Českou republikou. Slovenská astronomická spoločnosť pri SAV a Slovenská ústredná hvezdáreň v Hurbanove uzavreli s Českou astronomickou spoločnosťou bilaterálne memorandá o spolupráci, ktoré sa týkajú aj prípravy a organizácie spoločných odborných, vzdelávacích a popularizačných podujatí. Na tomto základe sa dlhoroční partneri dohodli, že vzájomnú spoluprácu v roku 2026 rozšíria o ďalšiu spoločne koordinovanú aktivitu určenú pre širokú verejnosť, najmä však pre mládež. Deň hvezdární a planetárií sa v roku 2026 uskutoční v oboch krajinách v rovnakom termíne: v Českej republike v piatok 27. marca a v Slovenskej republike počas celého víkendu, teda od 27. do 29. marca.
Pri tejto príležitosti budú mať návštevníci možnosť vidieť v plejáde astronomických zariadení po celom Slovensku výber toho najzaujímavejšieho z astronomických programov, zažiť pútavé praktické ukážky, oboznámiť sa s výsledkami odbornej činnosti a množstvom zaujímavostí zo zákulisia astronómie a výskumu vesmíru. V prípade priaznivého počasia nebude na veľa miestach chýbať ani pozorovanie oblohy pomocou astronomickej techniky, spojené so sprievodným slovom odborných pracovníkov. Samotnú večernú oblohu s jarnými súhvezdiami ozdobí Mesiac krátko po prvej štvrti a planéta Jupiter.
Srdečne vás teda pozývame zažiť atmosféru Dňa hvezdární a planetárií 2026. Pre ľahšie rozhodnutie kam sa vybrať, vám ponúkame aktualizovaný zoznam plánovaných podujatí jednotlivých astronomických zariadení na Slovensku a prehľadnú mapu, kde budú prebiehať.
